
                   1. Problema armamentului nuclear iranian
                   Iranul a anunţat iminenta ridicare a sigiliilor şi a camerelor de supraveghere amplasate de Agenţia Internaţională pentru Energie Atomică la fabrica de îmbogăţire a uraniului de la Natanz. Oficialii iranieni au declarat că cei 12 inspectori ai Agenţiei, care au sosit recent în Iran, vor ridica sigiliile la uzina de la Natanz şi la o parte a instalaţiilor de conversie a uraniului de la Ispahan, pentru a permite reluarea activităţilor. Ulterior, ei vor retrage camerele de supraveghere pe care le-au instalat la Natanz şi Ispahan, conform Protocolului adiţional la Tratatul de Neproliferare Nucleară
. 

                   Iranul trebuie să respecte cerinţele Agenţiei Internaţionale pentru Energie Atomică privind programul nuclear, au afirmat la Tokio reprezentanţi ai celor 14 ţări din regiunea Asia-Pacific, participanţi la o reuniune diplomatică asiatică privind neproliferarea armelor nucleare, desfăşurată sub egida de Ministerul Afacerilor Externe al Japoniei. "Iranul trebuie să respecte cerinţele internaţionale formulate de AIEA", a declarat un oficial japonez, care a  reamintit că AIEA a cerut regimului de la Teheran să suspende activităţile de îmbogăţire industrială a uraniului.

                   Primul ministru francez Dominique de Villepin, care a efectuat o vizită în Rusia cu prilejul celui de-al XI-lea Seminar interguvernamental franco-rus, a declarat că Franţa vrea să obţină, împreună cu Rusia şi ceilalţi parteneri europeni, garanţii solide asupra naturii paşnice a programului nuclear iranian. "Iranul este un subiect de preocupare majoră pentru toată comunitatea internaţională. Respectarea regulilor de drept se impun tuturor", a declarat el. 

                   Secretarul de stat al SUA, Condoleezza Rice, a declarat că, prin reluarea activităţilor de îmbogăţire a uraniului, Iranul "a ajuns într-un punct în care sfidează pe faţă comunitatea internaţională. Prin comportamentul său agresiv şi orientat spre confruntare, Iranul se izolează tot mai mult de comunitatea internaţională". Secretarul de stat a solicitat totodată Congresului american aprobarea unei sume suplimentare de 75 de milioane de dolari în cadrul eforturilor SUA de instaurare a democraţiei în Iran. În cadrul unei audieri în faţa Comisiei pentru relaţii externe a Senatului, Condoleezza Rice a subliniat că SUA cooperează cu organizaţii neguvernamentale la dezvoltarea unei reţele de sprijin pentru disidenţii politici şi militanţii pentru drepturile omului din Iran, finanţând totodată programe pentru pregătirea de militanţi sindicali şi protejarea lor de regimul radical de la Teheran. "SUA vor să comunice cu poporul iranian şi să-i susţină dorinţa de  a-şi asigura libertatea şi drepturile democratice. Poporul iranian trebuie să ştie să SUA îi susţin pe deplin aspiraţiile la un viitor mai liber şi mai bun", a declarat ea. Condoleezza Rice a menţionat că Departamentul de Stat a investit în ultimii doi ani peste 4 milioane de dolari în proiecte menite să sprijine apelurile cetăţenilor iranieni la libertăţi politice şi economice. În anul bugetar în curs urmează să fie investite în astfel de proiecte cel puţin 10 milioane de dolari, sumă aprobată deja de Congresul american. 

                   Şeful Agenţiei ruse pentru energie atomică, Serghei Kirienko, şi-a exprimat convingerea că până la viitoarea reuniune AIEA mai este încă timp pentru a ajunge cu Iranul la o înţelegere privind crearea unei întreprinderi mixte de îmbogăţire a uraniului necesar programului nuclear paşnic al acestei ţări. "Este o problemă complicată, negocierile se desfăşoară cu greutate. Este important să fie rezolvate toate chestiunile aflate în discuţia AIEA. Mai sunt de pus de acord puţine probleme. Am recepţionat cu satisfacţie discursul vicepreşedintelui iranian Gholamreza Agazadeh, potrivit căruia partea iraniană este în principiu pregătită pentru înfiinţarea unei întreprinderi mixte", a spus S. Kirienko. 

                   Iranul nu va mai negocia programul său nuclear cu troika europeană UE-3, ci cu diverse ţări europene în parte, a declarat ministrul de externe iranian Manushehr Mottaki. Negocierile Iran – UE-3 au fost întrerupte definitiv, după ce regimul de la Teheran a anunţat la 10 ianuarie a.c. reluarea activităţilor legate de îmbogăţirea uraniului. Reacţia Iranului a survenit după ce Consiliul guvernatorilor Agenţiei Internaţionale pentru Energia Atomică a decis prezentarea dosarului nuclear iranian Consiliului de Securitate al ONU. "Nu vom reveni la situaţia anterioară", a precizat demnitarul iranian, referindu-se la situaţia în care cele trei ţări occidentale, la sfârşitul anului 2003, au convins această ţară să suspende orice activitate nucleară sensibilă. 

                   Manushehr Mottaki a minimalizat importanţa negocierilor ulterioare cu UE, explicând că Iranul acordă o atenţie deosebită negocierilor sale cu Rusia, privind planul de îmbogăţire a uraniului iranian în această ţară.

*

                   "Mii de militari şi sute de civili ar fi ucişi în cazul în care SUA ar lansa lovituri aeriene împotriva Iranului pentru a împiedica această ţară să se doteze cu arme nucleare", relevă un raport dat publicităţii de Centrul de analiză britanic, "Oxford Research Group". 

                   Potrivit raportului, un bombardament împotriva infrastructurii nucleare din Iran lansat de SUA sau de aliaţii lor israelieni va trebui să vină sub forma unui atac-surpriză şi ar surprinde numeroşi iranieni fără apărare, putând duce în final la o confruntare de lungă durată, cu implicarea altor ţări din regiune - Irak, Israel, Liban, dar şi state din vestul Golfului Persic. Mai mult, o astfel de intervenţie va avea probabil un impact substanţial asupra preţurilor petrolului şi va determina noi atacuri ale radicalilor musulmani împotriva intereselor occidentale, se apreciază în raport. 

                   Documentul menţionează că forţele americane, deja angajate în Irak, nu ar dispune, în cazul unui atac asupra Iranului, decât de un număr redus de opţiuni militare şi vor trebui să se bazeze aproape în întregime pe forţele aeriene şi navale. În acelaşi timp, un asemenea atac va determina probabil Iranul să-şi intensifice eforturile de a dispune de arma nucleară, va unifica fără îndoială populaţia ţării şi va întări poziţia guvernului, iar viitorul relaţiilor americano-iraniene va fi marcat de violenţă. Analiştii britanici apreciază că  "în disputa declanşată în jurul programului nuclear iranian, opţiunea unei intervenţii militare ar fi deosebit de periculoasă şi nu ar trebui avută în vedere".

                   2. Directiva europeană privind furnizarea de servicii pe piaţa internă

                   Directiva europeană privind furnizarea de servicii pe piaţa internă, care a fost dezbătută în Parlamentul European, este considerată a fi unul dintre proiectele cele mai importante ale Uniunii Europene din ultimii zece ani, fiind prezentată ca una din măsurile-cheie ale Strategiei de la Lisabona. 

                   Directiva pe care Comisia Europeană a transmis-o Parlamentului şi Consiliului, aşa-numita directivă Bolkestein, după numele Comisarului european care a prezentat-o, are ca obiectiv eliminarea barierelor în calea libertăţii de stabilire a prestatorilor de servicii pe teritoriul statelor membre ale UE şi libera circulaţie a serviciilor - una dintre cele patru libertăţi fundamentale ale Comunităţii Europene, alături de libera circulaţie a persoanelor, a bunurilor şi a capitalului. 

                   Potrivit celor care au sprijinit noua directivă europeană, libera prestare a serviciilor în cadrul Uniunii este benefică atât pentru consumatori (un acces mai uşor la o gamă mai largă de servicii), cât şi pentru prestatorii de servicii (care ar avea acces mai uşor pe piaţă, determinând astfel creşterea competitivităţii între întreprinderile mici şi mijlocii). Totodată, s-a menţionat că există posibilitatea unei creşteri economice europene, avându-se în vedere faptul ca piaţa serviciilor este o sursă de creştere economică şi creare de locuri de muncă. 

                   Cei care s-au opus directivei, între care şi unii deputaţi europeni, uniuni sindicale sau reprezentanţi ai mediului de afaceri, consideră că aceste obiective ar avea efecte contradictorii. Ei se tem, de exemplu, că un acces mai uşor la o gamă extinsă de servicii s-ar face în detrimentul calităţii, întrebându-se cum ar putea fi protejate drepturile lucrătorilor - care diferă de la o ţară la alta - într-o piaţă deschisă a serviciilor.

                   Europarlamentarii au adoptat la 16 februarie, în primă lectură, o versiune cu peste 400 de amendamente a directivei Bolkestein de liberalizare a serviciilor în Uniunea Europeană, care elimină controversatul principiu al ţării de origine. 

                   Element-cheie al propunerii iniţiale a Comisiei Europene, principiul "ţării de origine" stipula că un prestator de servicii este supus legii din ţara sa şi nu celei din ţara în care se deplasează pentru o misiune temporară. Textul adoptat menţine obligaţia statelor membre de a asigura accesul liber al prestatorilor străini, cu interdicţia de a le impune constrângeri administrative discriminatoare şi disproporţionate. El le permite totuşi să restrângă accesul pe piaţa lor din motive de ordine şi securitate publică, protecţie a mediului şi sănătate publică. În final, amendamentul de compromis privind excluderea tuturor servicilor de sănătate, publice sau private, din sfera directivei, a fost acceptat. 

                   "Este o decizie importantă. Propunerea neoliberală a Comisiei a fost transformată într-o nouă propunere având în centru oamenii”, a apreciat raportorul Evelyne Gebhardt. Ea a subliniat că directiva statuează principiul "ţării de destinaţie", dând mână liberă statelor membre să reglementeze serviciile în conformitate cu politicile locale. "Acum trebuie ca executivul comunitar şi preşedinţia austriacă a UE să facă presiuni asupra statelor membre pentru a înlătura barierele faţă de piaţa unică a serviciilor, inclusiv prin mai buna definire a ceea ce ei consideră a fi servicii publice". Europarlamentarul social-democrat german Evelyne Gebhardt a pregătit - din partea Comisiei pentru piaţa internă şi protecţia consumatorilor (IMCO) - raportul în baza căruia Parlamentul European şi-a stabilit poziţia. Peste 1600 de amendamente au fost depuse la acest raport, care a fost adoptat de IMCO la 22 noiembrie 2005.

                   Cele mai importante amendamente adoptate au în vedere obiectivul directivei (art. 1), raza de acţiune a acesteia (art. 2) şi regula "libertăţii de a furniza servicii" (art. 16). 

                   Referitor la art. 16, amendamentul conţine patru puncte: 

                   a) statul UE în care este furnizat serviciul trebuie să asigure acces liber la acesta şi exercitarea liberă a activităţii presupuse de acesta, pe teritoriul său; totuşi, statul membru poate restricţiona furnizarea serviciului, pe baza următoarelor principii: nediscriminare (de exemplu, cu privire la naţionalitate), necesitate (motive de securitate publică, protecţia sănătăţii sau a mediului) şi proporţionalitate (ce este nevoie pentru a se asigura obiectivul urmărit, dar nu mai mult); 

                   b) amendamentul adoptat stabileşte o listă de cerinţe pe care un stat al UE nu le poate impune unui furnizor de servicii stabilit în alt stat membru al Uniunii. De exemplu, nu poate cere unui furnizor să deschidă un birou într-o ţară în care intenţionează să furnizeze temporar servicii, nu-i poate cere să se înregistreze ca firmă sau asociaţie în acea ţară şi nici nu-i poate interzice utilizarea echipamentului sau a materialelor proprii. 

                   c) noul text stabileşte bazele potrivit cărora statul membru are voie să restricţioneze libera furnizare a serviciilor pe teritoriul său (de exemplu, securitate publică, politică socială, protecţia consumatorilor, mediu, sănătate publică). 

                  d) se solicită Comisiei ca la cinci ani după ce directiva intră în vigoare să evalueze cât de bine acţionează principiul liberei circulaţii a serviciilor şi să ia în consideraţie orice nevoie de armonizare a legislaţiei asupra serviciilor, acoperită de această directivă. Noul text nu mai menţionează termenii "ţara de origine" şi "ţara gazdă". 

                   După votul din Parlamentul European, Consiliul UE este cel care va decide ce poziţie va adopta în ce priveşte directiva şi amendamentele adoptate de deputaţii europeni. Dacă toate amendamentele Parlamentului vor fi acceptate de Consiliu, directiva va fi adoptată în forma sa modificată. Dacă membrii Consiliului vor respinge oricare din amendamentele Parlamentului sau vor adăuga alte amendamente, textul se va întoarce în Parlament, pentru a doua lectură.

                   3. Puncte de vedere privind viitorul Tratatului constituţional european

                   Preşedintele austriac Heinz Fischer, a cărui ţară deţine preşedinţia în exerciţiu a Uniunii Europene, a rostit un discurs în faţa Parlamentului European, prilej cu care a adresat un apel în favoarea proiectului constituţional european şi a sugerat organizarea unui referendum la scara Uniunii. "Renunţarea la proiect şi ducerea Tratatului constituţional la cimitir, după voturile negative din Franţa şi Olanda, ar fi o greşeală", a afirmat preşedintele H. Fischer. "Ne aflăm acum într-o fază de reflecţie, însă aceste reflecţii trebuie să fie auzite, pentru a fi aprobate sau respinse. Pentru ratificarea Tratatului, ar fi preferabil un referendum cu dublă majoritate - majoritatea cetăţenilor din UE şi majoritatea statelor membre - în toată Uniunea Europeană, în locul actualului amestec de proceduri parlamentare în unele ţări şi consultări populare în altele", a declarat Preşedintele Austriei. 

                   O altă propunere privind revizuirea Constituţiei europene a fost făcută de ministrul francez de interne Nicolas Sarkozy, care a sugerat  negocierea, cât mai repede posibil, de către cele 25 de state membre ale Uniunii Europene a unui minitratat constituţional european "limitat la numai câteva capitole importante". 

                   După aproape nouă luni de la respingerea Constituţiei europene de către Franţa şi Olanda prin referendum, N. Sarkozy se întreabă cum se poate ieşi din blocajul actual. "În timpul campaniei pentru referendumul din Franţa privind Constituţia europeană, unele dispoziţii din tratat au făcut obiectul unui larg consens, de la dreapta la stânga eşichierului politic", a declarat el, menţionând, în context, punctele din document referitoare la aprobarea deciziilor pe baza principiului "dublei majorităţi", la "preşedinţia stabilă a Consiliului european" sau la instituirea funcţiei de "ministru al afacerilor externe al UE". "Aceste reforme ar putea lua forma unui text limitat la câteva articole importante care ar putea fi negociate cât mai repede posibil în scopul de a-i da Uniunii mijloacele de a-şi redescoperi eficacitatea", a precizat N. Sarkozy. 

                   După adoptarea unui astfel de tratat "pentru buna funcţionare a Uniunii", ministrul francez are în vedere o altă etapă, după alegerile europene din 2009, în scopul de a aborda marile probleme care nu au fost tranşate în minitratat, cum ar fi cea referitoare la frontierele UE. "De ce să nu ne imaginăm o Convenţie mare, ai cărei membri să fie desemnaţi după o dezbatere democratică adevărată, îndeosebi în faţa parlamentelor naţionale?", se întreba ministrul francez.

                   4. Activitatea curentă a Uniunii Europene

                   Consiliul miniştrilor justiţiei şi afacerilor interne din ţările membre ale Uniunii Europene a aprobat o directivă care va intra în vigoare în al doilea semestru al anului 2007 şi care instituie obligativitatea de a reţine date despre convorbirile telefonice şi corespondenţa electronică (e-mail) private necesare în lupta împotriva terorismului internaţional. 

                   În pofida voturilor împotrivă date de Irlanda şi Slovacia, UE a obţinut majoritatea calificată necesară pentru a aproba această directivă care primise în decembrie avizul Parlamentului European. 

                   Comisarul european pentru justiţie, libertate şi securitate, Franco Frattini, a semnalat în cursul scurtei dezbateri publice care a precedat aprobarea că s-a reuşit concilierea "cerinţelor în materie de securitatea şi de respectare a libertăţii", deoarece directiva include protecţia dreptului la viaţă privată. Datele care trebuie să fie reţinute sunt cele "necesare pentru a localiza şi identifica sursa", adică numerele de telefon de origine şi destinaţie, numele şi adresa persoanelor şi serviciul telefonic folosit. Infracţiunile în cazul cărora se va aplica directiva sunt cele "grave, după cum sunt ele definite de fiecare stat membru în legislaţia naţională". 

                   Statele membre dispun de 18 luni pentru a include în legislaţia internă dispoziţiile care obligă companiile de telecomunicaţii să reţină între 6 şi 24 de luni datele privind traficul apelurilor şi mesajelor. La cerere, ţările vor dispune de o perioadă de tranziţie de 18 luni în ceea ce priveşte reţinerea datelor privind comunicarea prin Internet. 

*

                   Miniştrii justiţiei din ţările membre ale Uniunii Europene vor renunţa la impunerea unor reguli europene privind defăimarea în presă, deoarece, după trei ani de discuţii, nu au reuşit să găsească un echilibru între respectarea vieţii private şi libertatea de expresie. "Am pierde mult timp dacă am continua să discutăm", a constatat ministrul austriac Karin Gastinger, la sfârşitul recentei reuniuni de la Bruxelles. 

                   Miza acestor reguli era de a determina care este legea naţională ce se poate aplica în caz de "atingere adusă vieţii private şi drepturilor personalităţii". De exemplu, când un om politic francez se consideră lezat de fotografii publicate într-un tabloid britanic, el poate sesiza un tribunal britanic sau francez? Dar ce lege trebuie să aplice acesta: legea ţării din care provine tabloidul (Marea Britanie) sau legea ţării din care este victima (Franţa)? Articolul privind presa a suscitat o largă mobilizare a mass-media, a căror difuzare trece de frontiere datorită satelitului şi Internet-ului.

                   Propunerea Comisiei Europene, numită "Roma II", nu se referea numai la atingerile aduse vieţii private, ci la toate litigiile transfrontaliere neprevăzute de un contract, ca în cazul unui accident rutier sau al unei poluări a mediului înconjurător. Aplicarea legii ţării de reşedinţă a victimei ar obliga mass-media, înainte de a vorbi despre o personalitate, să cunoască legile în vigoare privind viaţa privată din cele 25 de state membre ale UE şi chiar din toate ţările lumii. Presa a susţinut poziţia Parlamentului European, potrivit căreia "se aplică legea ţării căreia publicaţia îi este în principal destinată sau, dacă acest lucru nu este evident, a ţării în care este exercitat controlul editorial". Această poziţie a fost însă minoritară în cadrul Consiliului UE, care a examinat mai multe propuneri de compromis, fără succes. 

*

                   Comisia Europeană a salutat adoptarea de către Consiliul de Justiţie şi Afaceri Interne a regulamentului referitor la adoptarea unui cod comunitar privind normele în vigoare în domeniul circulaţiei persoanelor în afara graniţelor, "Codul Schengen privind Frontierele", cod care confirmă votul pozitiv exprimat de Parlamentul European în 2005, după prima lectură a textului. 

                   Codul Schengen privind Frontierele este unul dintre primele instrumente legislative referitoare la spaţiul de libertate, securitate şi justiţie, domeniu în care Parlamentul European acţionează în calitate de colegislator împreună cu Consiliul. Adoptarea Codului privind Frontierele este considerată un pas fundamental în dezvoltarea unui "sistem integrat de management al frontierelor la nivelul Uniunii Europene", mai ales în ceea ce priveşte componenta sa legislativă. Partea operaţională a acestui sistem integrat, Agenţia pentru Controlul Frontierelor Externe, a fost deja înfiinţată şi este operaţională în totalitate. 

                   Elaborat pe baza unei propuneri a Comisiei prezentate în mai 2004, Codul privind frontierele urmăreşte consolidarea, clarificarea şi dezvoltarea reglementărilor existente în domeniul controlului frontierelor externe. Codul vizează şi trecerea frontierelor interne din spaţiul Schengen, spaţiu în care controlul persoanelor la frontieră a fost în principiu abolit, şi defineşte în mod clar condiţiile şi criteriile de reintroducere temporară a controalelor la frontierele interne. Noul regulament contribuie nu numai la creşterea securităţii şi eficientizarea controalelor prin clarificarea reglementărilor existente sau elaborarea de noi reglementări în unele domenii (de exemplu, cu referire la controlul traficului maritim), ci şi la consolidarea transparenţei faţă de naţionalii din state terţe cu referire la drepturile lor fundamentale, cum ar fi dreptul de recurs în cazul în care le este refuzat accesul pe teritoriul unei ţări.

                   5. Situaţia din Orientul Mijlociu

                   Azzam al-Ahmad, şeful grupului parlamentar al Fatah, a afirmat că partidul său este de acord, în principiu, cu participarea la guvernul condus de mişcarea islamistă Hamas, dacă cele două tabere convin asupra unui program comun. "Acordul de principiu şi intenţia de a participa la guvernul de coaliţie există, dar trebuie să cădem de acord asupra programului. Dacă ajungem la un acord, vom participa. Dacă nu, vom forma o opoziţie constructivă", a afirmat Azzam al-Ahmad, care a condus delegaţia Fatah la discuţiile privind formarea guvernului cu delegaţia Hamas dondusă de Mahmud al-Zahar, şeful grupului parlamentar al mişcării în cadrul noului Consiliu Legislativ Palestinian (Parlamentul). 

                   Al-Ahmad a subliniat ceea ce pare să fie principalul obstacol de depăşit la următoarele runde de discuţii: ca Hamas să adopte viziunea preşedintelui M. Abbas de a negocia pacea cu Israelul. "Toate partidele, inclusiv fraţii din Fatah, au intenţia de a participa la guvern. Am convenit să continuăm discuţiile", a spus, la rândul lui, al-Zahar. 

                   La 21 februarie a.c., preşedintele palestinian Mahmud Abbas, membru al mişcării Al Fatah, l-a numit oficial pe liderul Hamas Ismail Haniyeh să formeze viitorul Executiv. I. Haniyeh a indicat anterior că Hamas va avea consultări cu alte partide palestiniene, inclusiv cu Fatah, în vederea formării unui guvern de coaliţie naţională, deşi, imediat după alegeri, oficialii Fatah au dezminţit posibilitatea de a guverna alături de Hamas.

                   Nabil Shaath, un oficial de rang înalt al Fatah, a afirmat că mulţi dintre colegii săi se opun cooptării mişcării în administraţia Hamas deoarece "avem nevoie de timp pentru a reconstrui partidul după înfrângerea surprinzătoare de la alegeri. Totuşi, Fatah participă efectiv la putere, prin poziţia preşedintelui M. Abbas. Dar pentru a putea participa la guvern trebuie să cădem de acord asupra unui program politic". 

                   O parte a analiştilor palestinieni apreciază că, dacă Hamas va respinge agenda de pace propusă de M. Abbas, se va ajunge la o criză constituţională. 

                   Hamas nu doreşte să îi arunce în mare pe israelieni, ci să stabilească o pace în etape, cu condiţia retragerii Israelului din teritoriile ocupate în războiul din 1967, a declarat Ismail Haniyeh, însărcinat cu formarea noului guvern palestinian, după victoria grupării islamiste în alegerile din 25 ianuarie a.c. "Dacă Israelul se retrage în frontierele din 1967, atunci vom stabili o pace în etape", a precizat I. Haniyeh. "În primul rând, vom institui o situaţie stabilă şi calmă, care va aduce securitate poporului nostru", a adăugat Ismail Haniyeh, amintind despre ceea ce şeicul Ahmad Yassin (fondatorul şi liderul spiritual al Hamas, ucis în 2004) a numit un "armistiţiu pe termen lung". Hamas va onora acordurile "care vor garanta instituirea unui stat palestinian cu capitala la Ierusalim, în frontierele din 1967, precum şi acordurile care vizează eliberarea prizonierilor", a mai afirmat I. Haniyeh, apreciind că Hamas "nu caută şi nu va iniţia războiul" şi nu este "interesat de cercul vicios al violenţei".

                  Pe de altă parte, Preşedintele Autorităţii Naţionale Palestiniene, Mahmud Abbas, a cerut convocarea unei reuniuni a Consiliului de Securitate al ONU pentru a examina escalada militară israeliană din teritoriile palestiniene. "ANP desfăşoară demersuri urgente pentru a fi convocată o reuniune a Consiliului de Securitate spre a dezbate asasinatele şi escalada militară israeliană, care continuă în Cisiordania şi în Fâşia Gaza de la începutul lunii. Preşedintele M. Abbas a trimis mesaje urgente membrilor Cvartetului pentru Orientul Mijlociu, cerându-le să intervină rapid pentru a pune capăt acestor agresiuni, care ameninţă climatul de acalmie, pe care conducerea palestiniană se străduie să-l menţină", a declarat purtătorul de cuvânt al ANP, Nabil Abu Rudeina. 

                   6. Negocieri pentru accelerarea normalizării situaţiei din Irak

                   Întreaga clasă politică irakiană şi-a exprimat dorinţa de a accelera procesul politic, a declarat premierul Irakului, Ibrahim Jaafari, la finalul unei reuniuni la care au participat liderii tuturor marilor formaţiuni ale ţării. "Reuniunea consultativă a fost pozitivă, foarte sinceră şi a relevat o concordanţă a punctelor de vedere ale participanţilor", a afirmat primul ministru, precizând că liderii cu care a dezbătut situaţia din ţară au propus accelerarea procesului politic şi semnarea unui pact naţional între diferitele componente ale societăţii pentru normalizarea rapidă a situaţiei. 

                   În cursul discuţiilor, participanţii au cerut să fie examinată situaţia deţinuţilor suniţi, iar dosarele acestora să fie examinate rapid pentru ca persoanele inocente să fie eliberate. În acest scop, ei au subliniat necesitatea de spori numărul magistraţilor, ceea ce ar reduce perioadele de detenţie. De asemenea, ei au solicitat restituirea moscheilor ocupate şi reconstruirea celor avariate. Conducătorii politici irakieni au subliniat necesitatea de a fi protejate locurile sfinte, făcând trimitere la distrugerea mausoleului şiit de la Samara şi la atacurile împotriva lăcaşurilor de cult sunite. 

                   Reprezentanţii formaţiunilor prezenţi la reuniune au asigurat că toţi irakienii sunt împotriva terorismului, fiind necesare în continuare demersuri pozitive în favoarea unităţii naţionale. 

                   Unul dintre liderii Frontului Concordiei (sunit), Tarek al-Hashemi, a precizat că reuniunea a constituit un prim pas în direcţia bună şi că el trebuie să fie urmat şi de alte măsuri. Totuşi el nu a precizat dacă va reveni asupra deciziei de a-şi suspenda participarea la negocierile pentru formarea viitorului guvern. "Ne-am aflat în faţa unui zid şi acum trebuie să găsim o deschidere pentru a forma un guvern de uniune naţională", a afirmat un alt lider sunit, Saleh al-Mutlak, apreciind "dialogul constructiv pentru dezamorsarea crizei". La rândul său, deputatul şiit Jawad al-Maliki a arătat că reuniuni de consultare similare vor avea loc şi în viitor, exprimându-şi satisfacţia că fiecare dintre cei prezenţi şi-a demonstrat simţul responsabilităţii.

                   Ministrul irakian al apărării, Saadoun al-Doulaimi, a avertizat populaţia ţării, într-o conferinţă de presă televizată, împotriva riscurilor declanşării unui război civil datorită intensificării confruntărilor între comunităţile şiite şi sunite în ultimele zile. "Dacă va izbucni un război civil în această ţară, el nu se va sfârşi niciodată", a declarat ministrul irakian. 

                   La rândul său, ministrul de interne a prelungit perioada restricţiilor de circulaţie în Bagdad şi în regiunea limitrofă. Circulaţia automobilelor a fost interzisă pe străzile oraşului, iar orice persoană civilă care va fi surprinsă transportând arme va fi arestată, a precizat el. Avertismentul în faţa escaladării violenţelor a avut ecou atât printre liderii religioşi, cât şi printre cei politici care au decis - în două reuniuni separate - să conlucreze pentru a stoparea violenţele. 

                   Secretarul general al ONU, Kofi Annan, s-a declarat şocat şi întristat de recentul atentat care a distrus parţial unul dintre locurile sfinte şiite din Irak şi a adresat tuturor comunităţilor un apel la calm după această provocare. Kofi Annan "a fost profund şocat şi întristat la aflarea veştii privind atacul cu bombă împotriva mausoleului imamului Ali al-Hadi din Samara", a declarat purtătorul de cuvânt Stephane Dujarric, potrivit căruia atentatul urmăreşte în mod clar să "submineze şi mai mult pacea şi stabilitatea în Irak". Secretarul general al ONU "cheamă toate comunităţile să dea dovadă de cea mai mare reţinere în faţa acestor acte de provocare", a adăugat purtătorul de cuvânt.

                   La rândul lor, Papa Benedict al XVI-lea şi Înaltul reprezentant al Uniunii Europene pentru politica externă şi de securitate comună, Javier Solana, au condamnat recentul atac împotriva sanctuarului şiit din oraşul Samarra şi au cerut încetarea cercului vicios al violenţei în Irak. 

                   Javier Solana a condamnat toate atacurile împotriva unor moschei din Bagdad şi din restul ţării, precum şi asasinatele, şi a declarat într-un comunicat că "aceste acţiuni au, fără îndoială, obiectivul de a submina procesul de reconstrucţie a ţării". Cetăţenii irakieni ar trebui să poată "trăi împreună într-un climat bazat pe principiile libertăţii, toleranţei şi respectului reciproc", a apreciat Javier Solana.

                   Secretarul de stat american Condoleezza Rice a apreciat că violenţele religioase din Irak reprezintă o lovitură adusă formării unui guvern irakian, însă şi-a exprimat încrederea în liderii irakieni. "Este un moment extrem de dificil, extrem de delicat pentru irakieni", a afirmat Secretarul de stat american. Responsabilii pentru aceste violenţe "sunt cei care nu doresc formarea unui guvern de unitate naţională, persoane care doresc declanşarea unui război civil. Irakienii nu doresc acest lucru şi nici oficialii irakieni", a mai spus ea. 

	� Iranul a acceptat semnarea Protocolului adiţional la TNP la sfârşitul anului 2003, în urma eforturilor depuse de diplomaţiile franceză, germană şi britanică. Documentul, care nu a fost ratificat de parlamentul iranian, permite efectuarea de inspecţii inopinate la obiective nucleare sensibile iraniene. La 10 ianuarie a.c., Iranul a anunţat că va relua cercetarea privind îmbogăţirea uraniului, ceea ce a dus la suspendarea negocierilor cu UE-3 (Franţa, Germania, Marea Britanie) şi a determinat Consiliul guvernatorilor, organul executiv al AIEA, să informeze Consiliul de Securitate al ONU în legătură cu dosarul nuclear iranian. 

